VIU อาจเป็นคู่แข่งของ Netflix ในไทย
หนึ่งในแอปสตรีมมิงในเอเชียที่กำลังได้รับความนิยมในเวลานี้ จะมีแอปชื่อ VIU  เพราะมีการเปิดตัวซีรีส์เรื่องใหม่อย่าง A World of Married Couple ที่มีเนื้อหาเข้มข้น ทำให้หลายคนติดกันงอมแงม
26 เม.ย. 2563

VIU อาจเป็นคู่แข่งของ Netflix ในไทย /โดย ลงทุนแมน
หนึ่งในแอปสตรีมมิงในเอเชียที่กำลังได้รับความนิยมในเวลานี้ จะมีแอปชื่อ VIU 
เพราะมีการเปิดตัวซีรีส์เรื่องใหม่อย่าง A World of Married Couple
ที่มีเนื้อหาเข้มข้น ทำให้หลายคนติดกันงอมแงม
แล้ว VIU เป็นแอปจากประเทศอะไร
ในปีที่ผ่านมา VIU เป็นอย่างไร 
ลงทุนแมนจะเล่าให้ฟัง 
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
Netflix ต้นกำเนิดที่สหรัฐอเมริกา
VIU มีต้นกำเนิดที่ประเทศฮ่องกง
VIU ก่อตั้งมาตั้งแต่ปี 2015 โดย VIU นั้นเป็นของบริษัทที่ชื่อว่า PCCW ที่เป็นผู้ให้บริการด้านเครือข่ายโทรศัพท์ในฮ่องกง
โดย VIU อยู่ในส่วนของ PCCW Media ซึ่งก็ยังมีทั้ง NOW TV, VIU TV และ แอปฟังเพลง MOOV ที่เป็นส่วนหนึ่งของหมวดธุรกิจนี้ด้วย
ถึงแม้ว่าจะเป็นสตรีมมิงเหมือนกัน
แต่ถ้าพูดถึงเรื่องคอนเทนต์แล้ว Netflix และ VIU นั้นแตกต่างกันมาก
เพราะ Netflix จะมีเนื้อหาคอนเทนต์ที่หลากหลาย
ในขณะที่ VIU เองจะเน้นไปที่เนื้อหาแนวเอเชียมากกว่า
ทั้งคู่เปิดตัวในไทยพร้อมกันเมื่อปี 2017 
ซึ่งก็เป็นเวลาเดียวกับที่ Temasek และ Foxconn ลงทุนใน VIU เพิ่ม 3,300 ล้านบาท เพื่อการขยายและพัฒนาในต่างประเทศมากขึ้น
ซึ่งในช่วงที่เข้ามาประเทศไทยใหม่ๆ เส้นทางของทั้งคู่นั้นอาจจะไม่ทับกันเท่าไรนัก เพราะคอนเทนต์มีแนวทางที่ต่างกันอย่างชัดเจน
แต่มาวันนี้ในช่วง 3 ปีที่ผ่านมา Netflix ก็พยายามนำคอนเทนต์อย่าง ซีรีส์เกาหลีและไต้หวัน มาลงเพิ่มมากขึ้นเพื่อเอาใจคนดูชาวไทย
ซึ่งก็ทำให้ VIU ในไทยที่มีขนาดเล็กกว่า ได้รับผลกระทบ
แต่ VIU ก็ถือว่ายังมีจุดแข็งกว่าในเรื่องของคอนเทนต์เอเชีย ที่ไม่ใช่แค่ซีรีส์แต่ยังมีรายการวาไรตี้อื่นๆ ก็ทำให้ VIU นั้นยังพอสามารถรักษาฐานลูกค้าไว้ได้อยู่
แล้วรายได้ของ VIU ในช่วงที่ผ่านมาเป็นอย่างไร
รายได้ของ VIU ยังไม่เปิดเผย แต่มาดูรายได้ของ บริษัท PCCW กัน (เฉพาะส่วน OTT ซึ่งรายได้ของ VIU จะอยู่ในส่วนนี้)
ปี 2018 รายได้ 3,788 ล้านบาท
ปี 2019 รายได้ 4,435 ล้านบาท
จะเห็นได้ว่ารายได้ส่วนของ OTT นั้นเติบโตขึ้นโดยคิดเป็น 18% ในปีที่ผ่านมา
ในขณะที่ช่วง 3 ปีที่ผ่านมานั้น VIU ก็ได้มีการขยายไปในตลาดต่างประเทศมากขึ้น 
อย่างเช่น แถบตะวันออกกลาง อาเซียน และแอฟริกาใต้
และในปี 2019 มี Monthly Active Users อยู่ที่ 41.4 ล้านคน 
และถือเป็นแอปที่มี In-App Purchase สูงสุดอันดับ 2 ของภูมิภาคเอเชียตะวันออกเฉียงใต้ ในเดือนธันวาคมที่ผ่านมา
ถึงแม้ว่าจะมีช่วงที่เงียบเหงาบ้างสำหรับ VIU แต่เมื่อมีคอนเทนต์หรือซีรีส์ที่น่าสนใจ แฟนๆ หลายคนก็พร้อมที่จะเทใจให้ และไม่ลังเลที่จะสมัครมารับชม
อย่างในช่วงที่โควิดกำลังระบาดนี้ ดูเหมือนเป็นฝันร้ายของใครหลายๆ คน แต่ก็ยังถือว่ามีโอกาสสำหรับ VIU เพราะช่วงนี้หลายคนต้องอยู่บ้านมากขึ้น และก็คงอยากหาซีรีส์สนุกๆ มาดูแก้เหงา ในเวลาที่ไม่ได้ออกไปไหน
ซึ่งก็ถือว่า โชคดีสำหรับ VIU ตอนนี้ ที่ได้ซีรีส์อย่างเรื่อง A World of Married Couple มาลง
ซึ่งมีเนื้อหาสนุก เข้มข้น ครบรส จนมีการนำไปบอกต่อ หรือมีการรีวิวในสื่อออนไลน์ต่างๆ จนเป็นกระแสในเวลานี้
จนทำให้ตอนนี้ VIU ก็กลับมาติด 1 ใน 10 แอปที่มีการดาวน์โหลดมากที่สุดใน App Store
มาถึงตรงนี้ VIU ก็น่าจะยังสามารถเติบโตได้อีก โดยเฉพาะในแถบเอเชีย
แต่ VIU ก็คงต้องใส่ใจกับคอนเทนต์มากขึ้น เพราะเรียกได้ว่าคอนเทนต์ที่ดีเป็นหัวใจหลักของธุรกิจสตรีมมิง
หาก VIU มีการพัฒนาคอนเทนต์ให้ดีขึ้น ก็เป็นไปได้ว่า หลายคนอาจจะยอมเทใจมาให้มากขึ้น
เพราะต้องยอมรับว่า ในเอเชียบ้านเรา ยังมีคอนเทนต์สนุกๆ อีกมาก 
หากสามารถหาพาร์ตเนอร์ หรือซื้อคอนเทนต์เหล่านั้นมาลงได้ และพยายามพัฒนาแอปให้เสถียรมากขึ้น
เราอาจจะได้เห็น VIU เป็นหนึ่งในคู่แข่งที่น่ากลัวของ Netflix ในอนาคต ก็เป็นได้..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-